En voldtægt fra 2014 kommer nu for dagens lys ved Retten i Hjørring.

En 20-årig mand fra Hjørring-området bliver fredag klokken 12 fremstillet i grundlovsforhør ved Retten i Hjørring. Her er han tiltalt for at have voldtaget sin kusine i december 2014 - hun er også fra lokalområdet og var 15 år gammel, da voldtægten fandt sted. Den i dag 17-årige pige har først nu fortalt om voldtægten. Angiveligt skulle den 20-årige fætter efter voldtægten have truet med at slå hende ihjel, hvis hun sagde noget om episoden. Det fortæller anklager i sagen, Peter Rask. Han kan ikke give flere oplysninger i sagen, da han har tænkt sig at begære om lukkede døre ved grundlovsforhøret.